Olimpijski muzej Sarajevo
Olimpijski muzej Sarajevo otvoren je 8. februara 1984. godine na dan otvaranja XIV zimskih olimpijskih igara. Muzej je otvoren s ciljem da trajno čuva i baštini sjećanje na organizaciju jednoga od najvećih sportskih događaja održanog na području Jugoistočne Evrope. Od 1984. do 1992. godine Muzej je djelovao u reprezentativnoj vili u centru Sarajeva gdje je realizovano više od 300 tematskih programa. 27. aprila 1992. godine, tokom rata u Bosni i Hercegovini, zgrada Muzeja je zapaljena i uništeni su mnogi vrijedni eksponati. Spašeni eksponati su ponovno postavljeni u novom Olimpijskom muzeju, 2004. godine, u povodu obilježavanja 20. godišnjice XIV ZOI, koji se nalazi u kompleksu Zetra u prostorijama Olimpijskog komiteta BiH. Muzej posjeduje dokumentarnu postavku o organizaciji, pripremi i realizaciji ZOI '84 te umjetničku kolekciju doniranih djela umjetnčkih djela, kolekcija Mapa svjetske grafike "Art and Sport" sa djelima umjetnika: Henry Moore, Andy Warhol, Michelangelo Pistoletto, kao i kolekcija savremenih bosanskohercegovačkih umjetnika: Mersad Berber, Boško Kućanski, Mehmed Zaimović. Zgradu Olimpijskog muzeja projektovao je češki arhitekta Karlo Paržik kao vilu za sarajevskog advokata i političara Nikolu Mandića 1903. godine i rađena je po uzora na luksuzne evropske vile iz istog perioda. Nakon Drugog svjetskog rata objekat je nacionaliziran i proglašen je društvenom svojinom. Zgrada Olimpijskog muzeja proglašena je za nacionalni spomenik Bosne i Hercegovine kao dio graditeljske cjeline vila iz austrougarskog perioda u Petrakijinoj ulici. Grad Sarajevo je poduzeo aktivnosti kako bi Muzej bio otvoren prije EYOF-a 2019. koji organizuju Sarajevo i Istočno Sarajevo.